ଗଞ୍ଜାମରେ ସର୍ବାଧିକ ଦୁର୍ଘଟଣାଜନିତ ମୃତ୍ୟୁ
ଛତ୍ରପୁର,୧୨ା୯(ଡି.ଏନ.ଏ.): ଗଞ୍ଜାମ ଜିଲାରେ ଦିନକୁ ଦିନ ଦୁର୍ଘଟଣା ବୃଦ୍ଧି ପାଇବାରେ ଲାଗିଛି। ଅପରପକ୍ଷରେ ରାଜ୍ୟରେ ସର୍ବାଧିକ ଦୁର୍ଘଟଣା ଜନିତ ମୃତ୍ୟୁ ଗଞ୍ଜାମ ଜିଲାରେ ହୋଇଥିବା ରିପୋର୍ଟରୁ ଜଣାପଡିଛି। ୨ ଦିନ ପୂର୍ବେ ଛତ୍ରପୁରରେ ଜିଲା ସଡକ ସୁରକ୍ଷା କମିଟି ବୈଠକରେ ଏ ନେଇ ବିସ୍ତୃତ ଆଲୋଚନା ହୋଇଥିଲା। ରାଜ୍ୟରେ ସର୍ବାଧିକ ଦୁର୍ଘଟଣା ଜନିତ ମୃତ୍ୟୁ ଗଞ୍ଜାମରେ ହେଉଥିବା ରିପୋର୍ଟ ପ୍ରକାଶ ପାଇବା ପରେ ଉକ୍ତ ବୈଠକରେ ଚିନ୍ତା ପ୍ରକଟ କରାଯାଇଥିଲା। ଦୁର୍ଘଟଣା ପ୍ରବଣ ସ୍ଥାନ ଚିହ୍ନଟକରି ଏହାର ପ୍ରତିକାର ଉପରେ ପଦକ୍ଷେପ ନେବାକୁ ଜିଲାପାଳ ଦିବ୍ୟଜ୍ୟୋତି ପରିଡା ନିର୍ଦ୍ଦେଶ ଦେଇଥିଲେ।  
ଅନୁସାରେ, ଚଳିତବର୍ଷ ଜୁଲାଇ ପର୍ଯ୍ୟନ୍ତ ୭ ମାସ ମଧ୍ୟରେ ଜିଲାରେ ୫୦୮ ଦୁର୍ଘଟଣା ଘଟିଥିବା ବେଳେ ୨୫୫ ଜଣଙ୍କ ମୃତ୍ୟୁ ହୋଇଥିଲା। ଏଥିସହ ଉକ୍ତ ଦୁର୍ଘଟଣାରେ ୨୬୬ ଜଣ ଗୁରୁତର ହୋଇଥିଲେ। ଅପରପକ୍ଷରେ ୨୦୨୧ ଜୁଲାଇ ଶେଷ ସୁଦ୍ଧା ୪୩୬ ଦୁର୍ଘଟଣାରେ ୨୨୬ ଜଣଙ୍କ ମୃତ୍ୟୁ ହୋଇଥିବା ବେଳେ ୨୮୯ ଗୁରୁତର ହୋଇଥିଲେ। ଜାନୁଆରୀରେ ୩୩ଜଣଙ୍କ ଦୁର୍ଘଟଣାରେ ମୃତ୍ୟୁ ହୋଇଥିବା ବେଳେ ଫେବୃୟାରୀରେ ୨୪, ମାର୍ଚ୍ଚରେ ୩୮, ଏପ୍ରିଲରେ ୪୧, ମେରେ ୫୦, ଜୁନରେ ୪୦ ଏବଂ ଜୁଲାଇରେ ୨୯ ଜଣଙ୍କ ମୃତ୍ୟୁ ହୋଇଥିବା ସରକାରୀ ରିପୋର୍ଟରୁ ଜଣାପଡିଛି। ଆହୁରି ଜଣାଯାଇଛି, ଚଳିତ ବର୍ଷ ଜୁଲାଇ ପର୍ଯ୍ୟନ୍ତ ଜାତୀୟ ରାଜପଥ-୧୬ ରେ ଘଟିଥିବା ଦୁର୍ଘଟଣାରେ ୭୦ ଜଣଙ୍କ ମୃତ୍ୟୁ ହୋଇଥିବା ବେଳେ ରାଜ୍ୟ ଏନ୍ଏଚରେ ୪୬, ରାଜ୍ୟ ରାଜପଥରେ ୩୪ ଏବଂ ଅନ୍ୟ ପ୍ରମୁଖ ରାସ୍ତାରେ ୨୪ ଜଣଙ୍କ ଜୀବନ ଯାଇଛି। ବେପାରୁଆ ଗାଡି ଚାଳନା, ଟ୍ରାଫିକ ପୋଲିସ ଓ ସିଗ୍ନାଲ ଅଭାବ ଏବଂ ରାସ୍ତାର ଡିଜାଇନରେ ତ୍ରୁଟି ଯୋଗୁ ଏହି ଦୁର୍ଘଟଣା ବୃଦ୍ଧି ପାଉଥିବା ଜଣାଯାଇଛି। ଟ୍ରାଫିକ ନିୟମ ଉଲ୍ଲଂଘନ ଲାଗି ଜାନୁଆରୀରେ ୨୮୪ ଜଣଙ୍କ ଡ୍ରାଇଭିଂ ଲାଇସେନ୍ସ ରଦ୍ଦ ହୋଇଥିବା ବେଳେ ଫେବୃୟାରୀ ୨୬୧, ମାର୍ଚ୍ଚ ୨୧୮, ଏପ୍ରିଲ ୨୭୮, ମେ ୩୮୫, ଜୁନ୍ ୪୮ ଏବଂ ଜୁଲାଇରେ ୩୯ ଡ୍ରାଇଭିଂ ଲାଇସେନ୍ସ ରଦ୍ଦ କରାଯାଇଥିବା ସୂଚନା ଦିଆଯାଇଛି।